Kaapse motoriste gewaarsku oor N2-roofkomplot | Maroela Media
Kaapse motoriste gewaarsku oor N2-roofkomplot
Argieffoto Foto: www.capetown.travel
Kaapse motoriste word gewaarsku oor 'n nuwe roofkomplot waar betonblokke op die N2-hoofweg geplaas word om motors tot stilstand te dwing en motoriste dan van hul besittings beroof word.
JP Smith, Kaapstadse burgemeesterskomiteelid vir veiligheid en sekuriteit, het gesê twee verkeersbeamptes het Sondag net voor middernag op die N2 in die rigting van Somerset-Wes gery toe hulle 'n stilstaande Toyota Tazz, met sy noodligte aangeskakel, naby die R300-afrit opgemerk het. "Die beamptes het ook drie mans gesien wat na die motor toe gehardloop het en gehoor hoe iemand vanuit die motor skree," het Smith gesê.
Die beamptes het agter die verdagtes aangehardloop en polisiebystand ontbied, maar die verdagtes het in nabygeleë boustrukture verdwyn. Die vroulike motoris is deur die mans aangerand en van haar handsak en selfoon beroof. Haar motor het 'n pap band gekry as gevolg van die betonblokke op die pad. Die beamptes het ook drie ander motors op 'n nabygeleë verkeerseiland gekry wat almal pap bande gehad het. Die verkeersbeamptes het die betonblokke verwyder.
Smith het gesê die misdadigers maak waarskynlik misbruik van die mistige weerstoestande wat veroorsaak dat hindernisse op die pad moeilik sigbaar is. "Ek doen 'n beroep op motoriste om ekstra versigtig te wees wanneer hulle in die aand bestuur. Ons het talle gesprekke met die provinsiale regering, die SAPD en die Suid-Afrikaanse Nasionale Padagentskap gehad oor veiligheid op die N2 omdat dit duidelik is dat misdadigers sal aanhou om motoriste te teiken solank as wat hulle dink dat hulle daarmee kan wegkom."
Limpopo-polisie vang nóg renosterstropers
Vakbondleier op N17 doodgeskiet
Wat van die Metro Polisie patroleer bietjie die pad ELKE nag – albei kante. Hulle weet dit gebeur gereeld, maar doen niks?
Wanneer gaan hulle dan slaap
Werk in skofte
Hierdie praktyk gaan al 'n hele paar jaar aan. My man is al in 2012 geteiken op presies dieselfde manier in mistige toestande op dieselfde plek.